Source: https://legestart.ro/ccr-despre-contestarea-procesului-verbal-de-sanctionare-intocmit-de-inspectorii-iscir/
Timestamp: 2019-04-20 16:36:48+00:00
Document Index: 12813914

Matched Legal Cases: ['CCR ', 'CCR ', 'CCR ', 'CCR ', 'CCR ', 'CCR ', 'CCR ', 'CCR ', 'CCR ']

CCR: Despre contestarea Procesului-verbal de sancționare întocmit de inspectorii ISCIR
Acasa ⁄ Specialişti ⁄ Juridic ⁄ CCR: Despre contestarea Procesului-verbal de sancționare întocmit de inspectorii ISCIR
Oct 24, 2018 Postat de Mădălina Moceanu in Juridic	Etichete inspectorii, neconstitutionalitate, procesului-verbal	Comentarii 0
Potrivit unui comunicat de presă postat pe site-ul oficial al Curţii Constituţionale-CCR (www.ccr.ro) în data de 16.10.2018, “Curtea Constituţională, cu unanimitate de voturi, a admis excepţia de neconstituţionalitate și a constatat că prevederile art. 25 alin. (4) din Legea nr. 64/2008 sunt neconstituționale, deoarece încalcă art. 21 din Constituţie.
De asemenea, trebuie adăugat că CCR, în aceeași ședință, cu unanimitate de voturi, a respins, ca neîntemeiată, obiecția de neconstituționalitate formulată și a constatat că dispozițiile art. 25 alin.(1)-(3) și ale art. 26 din Legea nr. 64/2008, sunt constituționale în raport cu criticile formulate.
Decizia este definitivă și general obligatorie și se comunică celor două Camere ale Parlamentului, Guvernului şi instanței de judecată care a sesizat CCR, respectiv Judecătoria Bacău.
Argumentele reținute în motivarea soluțiilor pronunțate de Plenul Curții CCR vor fi prezentate în cuprinsul deciziei, care se va publica în Monitorul Oficial al României, Partea I.
CCR a reţinut, în esenţă, că obligaţia de a adresa contestaţia împotriva procesului-verbal de constatare a contravenţiei inspectorului-şef al inspecţiei teritoriale de care aparţine inspectorul constatator, ca o condiţie de acces la justiţie, nu poate fi justificată în mod obiectiv şi rezonabil şi reprezintă un impediment administrativ incompatibil cu accesul neîngrădit la justiţie.
Care este conţinutul textelor de lege analizate de CCR?
Art. 25 din Legea nr. 64/2008:„(1) Constatarea contravenţiilor şi aplicarea sancţiunilor se fac de către inspectorii de specialitate din cadrul ISCIR.
(2) Contravenientul poate achita pe loc sau în termen de cel mult 48 de ore de la data încheierii procesului-verbal de constatare a contravenţiei jumătate din minimul amenzii aplicabile; inspectorii de specialitate din cadrul ISCIR fac menţiune despre această posibilitate în procesul-verbal de constatare a contravenţiei.
(3) Împotriva procesului-verbal de constatare a contravenţiei se poate face contestaţie în termen de 15 zile de la data înmânării sau comunicării procesului-verbal de constatare a contravenţiei.
(4) Contestaţia se adresează inspectorului-şef al inspecţiei teritoriale de care aparţine inspectorul constatator”.
Art. 26 din Legea nr. 64/2008: „Dispoziţiile art. 24 şi 25 referitoare la contravenţii se completează cu prevederile Ordonanţei Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare.”
Ce efecte produce Decizia CCR din data de 16.10.2018 mai sus amintită?
În condiţiile declarării ca neconstituţională a prevederilor art. 25 alin. (4) din Legea nr. 64/2008, se impune şi constatarea efectelor deciziei CCR în urma admiterii respectivei excepţii de neconstituţionalitate.
Potrivit art. 147 alin. (1) din Constituţie, „Dispoziţiile din legile şi ordonanţele în vigoare, precum şi cele din regulamente, constatate ca fiind neconstituţionale, îşi încetează efectele juridice la 45 de zile de la publicarea deciziei Curţii Constituţionale dacă, în acest interval, Parlamentul sau Guvernul, după caz, nu pun de acord prevederile neconstituţionale cu dispoziţiile Constituţiei. Pe durata acestui termen, dispoziţiile constatate ca fiind neconstituţionale sunt suspendate de drept”.
De asemenea, potrivit dispoziţiilor art. 147 alin. (4) din Constituţie: „Deciziile Curţii Constituţionale se publică în Monitorul Oficial al României. De la data publicării, deciziile sunt general obligatorii şi au putere numai pentru viitor.”
În intervalul de la data pronunţării deciziei CCR (16.10.2018) până la data publicării deciziei respective în Monitorul Oficial al României trebuie respectate încă prevederile art. 25 alin. (4) din Legea nr. 64/2008.
Un interval de 45 de zile de la data publicării respectivei decizii a CCR în Monitorul Oficial al României dispoziţiile constatate ca fiind neconstituţionale, în speţă prevederile art.25 alin. (4) din Legea nr.64/2008, sunt suspendate de drept, ceea ce înseamnă practic că ele nu mai sunt aplicabile. Tot în acest interval, Parlamentul sau Guvernul, după caz, pot pune de acord prevederile neconstituţionale- în speță prevederile art.25 alin. (4) din Legea nr. 64/2008, cu dispoziţiile Constituţiei.
După intervalul de 45 de zile de la data publicării respectivei decizii a CCR în Monitorul Oficial al României dispoziţiile constatate ca fiind neconstituţionale, în speţă prevederile art. 25 alin. (4) din Legea nr. 64/2008, îşi încetează efectele juridice dacă, în acest interval, Parlamentul sau Guvernul, după caz, nu au pus de acord prevederile neconstituţionale cu dispoziţiile Constituţiei.
Ai nevoie de Legea nr. 64/2008? Poți cumpăra actul la zi, în format PDF şi MOBI, de AICI!
Precedentul Naveta medicilor ar putea fi decontată de la bugetul local sau de Ministerul Sănătății
Urmatorul Studiu de caz – Dacă nu a fost anulat permisul de conducere, ulterior mai poate exista infracțiunea de conducere a unui vehicul de către o persoană al cărei permis de conducere i-a fost retras?
Obligaţii de raportare pentru asociaţii şi fundaţii
Ce a statuat CCR despre soluționarea contestației împotriva măsurilor asiguratorii luate de procuror?
Despre termenul în care trebuie soluționată contestația împotriva măsurilor preventive în camera preliminară